Document ID: 32007R1299

РЕГЛАМЕНТ (ЕО) № 1299/2007 НА КОМИСИЯТА
от 6 ноември 2007 година
за признаване на групи от хмелопроизводители
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1952/2005 на Съвета от 23 ноември 2005 г. относно общата организация на пазара на хмел и за отмяна на регламенти (ЕИО) № 1696/71, (ЕИО) № 1037/72, (ЕИО) № 879/73 и (ЕИО) 1981/82 (1), и по-специално член 17 от него,
като има предвид, че:
(1)
Регламент (ЕИО) № 1351/72 на Комисията от 28 юни 1972 година за признаване на групи от хмелопроизводители (2) е бил неколкократно и съществено изменян (3). С оглед постигане на яснота и рационалност посоченият регламент следва да бъде кодифициран.
(2)
Условията, предвидени в член 7, параграф 2 от Регламент (ЕО) № 1952/2005 за признаване на група от хмелопроизводители включват именно прилагането на общи правила за производство и за пускането на пазара на първия етап на продажба, както и доказването на достатъчна по обем икономическа дейност. Тези условия трябва да се уточнят.
(3)
За да се осигури известно уеднаквяване на административната процедура, следва да се уредят някои подробности за заявлението, предоставянето и отнемането на признаването.
(4)
Полезно е с оглед информирането на държавите-членки и на всички заинтересовани да се предвиди публикуването, в началото на всяка календарна година, на списъка на групите, които са били признати през предходната година, и на тези, чието признаване е отнето през същия период.
(5)
Предвидените в настоящия регламент мерки са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
1. Общите правила, посочени в член 7, параграф 2, букви б) и в) от Регламент (ЕО) № 1952/2005 се установяват в писмен вид. Тези правила обхващат поне:
а)
относно производството:
i)
използването на един или повече определени видове при подновяване на насаждения или създаване на нови такива;
ii)
спазване на определени методи на обработване и растителна защита;
iii)
събиране на реколтата, сушене и, когато е необходимо, подготовка за продажба;
б)
по отношение на пускането на пазара, особено във връзка с концентрацията и условията за предлагане:
i)
общи условия, уреждащи продажбите на групата;
ii)
разпоредби, свързани с количествата, които производителите имат разрешение да продават, както и правилата, въз основа на които се извършват тези продажби.
2. „Първият етап на продажба“ означава продажбата на хмел, произведен от самия продавач, или - при продажба група производители - произведен от членовете ѝ, на търговци на едро или на предприятията.
Член 2
1. За да бъде призната, групата производители трябва да включва райони от най-малко 60 хектара и най-малко 7 производители.
По отношение на Гърция минималният брой на хектарите се намалява на 30.
2. Съгласно процедурата, посочена в член 16, параграф 2 от Регламент (ЕО) № 1952/2005, на държава-членка може да бъде разрешено, по нейно искане, да признае група, чиито регистрирани площи обхващат по-малко от 60 хектара, ако тези площи са разположени в признат производствен район, който покрива по-малко от 100 хектара.
Член 3
Към заявлението за признаване се представят следните документи и данни:
а)
устава;
б)
посочване на имената на лицата, упълномощени да действат от името и за сметка на групата;
в)
посочване на дейностите в подкрепа на заявлението за признаване;
г)
доказателство, че са спазени разпоредбите на член 2.
Член 4
1. Държавите-членки вземат решение по заявлението за признаване в срок от три месеца от неговото подаване.
2. Признаването на група се отнема, ако предвидените за признаването условия не се изпълняват или ако това признаване се основава на неверни данни.
Признаването се отнема с ретроактивно действие, ако групата го е получила или се е ползвала от него чрез измама.
3. Държавите-членки упражняват постоянен надзор за спазването на условията за признаване от признатите групи.
Член 5
1. Когато държава-членка издава, отказва или отнема признаването на група, тя уведомява за това Комисията в срок от два месеца след съобщаването на решението на заявителя, като посочва мотивите за отказа на заявлението или за отнемане на признаването.
2. В началото на всяка календарна година Комисията осигурява публикуването в Официален вестник на Европейския съюз на списъка на признатите групи през предходната година, както и на тези, чието признаване е отнето през същия период.
Член 6
Регламент (ЕИО) № 1351/72 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствията в приложение II.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 ноември 2007 година.

Labels: 3
17
6